དགུང་གྲངས་གསུམ་པ་སྟེ་རབ་བྱུང་བཅུ་དྲུག་པའི་ཤིང་ཕོ་སྤྲེལལོར་བྲ་ཚའི་དཔོན་པོ་རྡོར་ཁོ་དང་།རྒྱལ་སྲས་ནམ་མཁའ་རྡོ་རྗེ།མཁན་པོ་རབ་དགའ།འཇམ་དཔལ་རལ་གྲི།བྲག་གཡབ་ཡེ་ཤེས་སམ་ཨ་ལགས་གདོང་དཔྱད་ཚང་སོགས་བླ་དཔོན་ཆེ་གྲས་དང་བསྟན་རྒྱུན་གཙང་མ་འཛིན་སྐྱོང་སྤེལ་གསུམ་གྱི་སྒོ་ནས་བླ་མའི་འཕྲིན་ལས་སྒྲུབ་པར་འབད་པའི་ཐུགས་སྲས་དམ་པ་རྣམ་པས་བོང་སྟག་ཚོ་བ་བཅོ་བརྒྱད་ཀྱི་མཆོད་གནས་བྲ་ཚ་སྔགས་དགོན་ནམ་བྲག་དམར་དགོན་སྨིན་གྲོལ་དར་རྒྱས་གླིང་ལ་བདག་སྐྱོང་ལེགས་པར་མཛད་པ་མ་ཟད།བ་དམ་སྒོ་མེ་སྔགས་དགོན་བསམ་གཏན་ཨེ་ཝཾ་གླིང་དང་།ཆབ་འགག་བཀྲ་ཤིས་དར་ཐང་རིང་མོའི་སྔགས་དགོན་ཆུ་བར་ནོར་བུའི་གླིང་སོགས་ཀྱང་ཁོང་གི་དངོས་སློབ་ཡོན་བདག་རྣམས་དང་ལྷན་གཅིག་ཏུ་བདག་སྐྱོང་གང་ལེགས་མཛད།ཁྱད་པར་དུ་བླ་མ་དངོས་ལ་མི་ཕྱེད་དད་པ་བརྟན་པོ་ཐོབ་ཅིང་སྲིད་གཉིས་ཀྱི་སྲབ་མདའ་ལག་གིས་བསྒྱུར་བའི་ཀ་མདོ་བ་རྒྱ་ར་ཕག་མོས་དད་སེམས་འགྱུར་མེད་ཀྱི་སྙིང་ཁོང་རུས་པར་ཀ་བ་བཙུགས་ཏེ།དཀྱིལ་གདོང་སྔགས་ཁང་གི་ཁྱམས་ར་དང་།སྤྱི་ཁང་།གཟིམ་ཁང་སོགས་ལ་སྔར་ལས་ཀྱང་རྒྱུ་ནོར་གྱི་བདག་རྐྱེན་སྦྱར་ཏེ་ལེགས་པར་གྲུབ།སྐབས་དེར་བོང་སྟག་བྲ་ཚའི་དཔོན་པོ་རྡོར་ཁོ་དང་།གཉེར་བ་དཔལ་ལྡན།རྒྱལ་སྲས་ནམ་མཁའ་རྡོ་རྗེ་སོགས་གཙོས་རྗེ་འབངས་ཡོན་བདག་ཕོ་མོ་རྒན་གཞོན་དང་དངོས་སློབ་རྒྱུད་འཛིན་སྔགས་འཆང་གི་སྡེ་ནས་སྐུ་གོང་མའི་ཡང་སྲིད་ངོས་འཛིན་ཐད་ལ་འདུན་པ་རྩེ་གཅིག་གིས་གསོལ་བ་བཏབ་པའི་སྨིན་འབྲས་མངོན་པར་གཡོ་བའི་དུས་ལ་བབས་ཏེ།ཁམས་གསུམ་སྐྱེ་དགུའི་འདྲེན་པ་མཆོག་གི་ཞབས་སེན་ནོར་བུའི་འོད་ཕྲེང་བཞད་པ་མཁན་ཆེན་ཆོས་ཀྱི་རྒྱལ་བོ་རེབ་གོང་སྐུ་གཞོགས་ཆེན་མོ༧ཨ་རོལ་རྡོ་རྗེ་འཆང་བློ་བཟང་ལུང་རྟོགས་བསྟན་པའི་རྒྱལ་མཚན་མཆོག་གི་ཞབས་པད་ཀྱི་རི་མོ་རོང་བོ་བློན་ཆོས་བོང་སྟག་ཞོལ་མའི་ཕྱོགས་སུ་བཀོད་ནས།རྐང་ཚ་དང་བོང་སྟག་གི་ས་མཚམས་ཤར་ཝན་ན་རྒན་ཞེས་པའི་ས་ཆར་ཕེབས་ཏེ།སེམས་བསྐྱེད་མཆོད་པའི་དབང་སོགས་བཀའ་ཆོས་གསུང་སྐབས་བོང་སྟག་བྲ་ཚའི་བླ་དཔོན་རྣམས་ལ་གྱི་ལིང་གཏེར་སྟོན་ཡང་སྲིད་འཚོལ་བའི་བྱ་བཞག་ཐད་ང་ལ་རེག་ལས་ཡོད་པས།མྱུར་བར་བྱིས་པ་སུམ་བཅུའི་ཟན་བྱང་ཁྱེར་ཤོག་ཅེས་གསུངས་པ་ལྟར་ཡུལ་ཕྱོགས་དེའི་མི་དྲག་དཔོན་ཆེན་དང་།བླ་སྤྲུལ་རྣམ་གསུམ།ཞལ་སློབ་རྗེ་འབངས་རྣམས་ཀྱིས་མགྲིན་གཅིག་ཏུ་གྱི་ལིང་གཏེར་སྟོན་སྐུ་གོང་མའི་ཡང་སྲིད་ངོས་འཛིན་མཛད་པའི་གསོལ་བ་བཏབ་ཅིང་།བྱིས་པ་ལོ་རིམ་འགྲིག་པ་བཅུ་ཕྲག་གསུམ་གྱི་མཚན་བྱང་ཕྱག་ཏུ་ཕུལ་བས།གྱི་ལིང་གཏེར་སྟོན་མ་འདས་སྤྲུལ་སྐུ༧བདེ་ཆེན་འཇིགས་མེད་རྡོ་རྗེ་ཚང་ལ་སྐུ་གོང་མའི་ཡང་སྲིད་དུ་ངོས་འཛིན་གནང་ནས་ཐུགས་ཐག་བཅད་དོ།།